Bya JOHNBOSCO SSERUWU
MUKAZIMUKULU, Tebaalakwabwe Nabunnya, 70, atabukidde omupangisa we n’amuwangulira oluggi mu nnyumba ng’amulanga kuleeta mukozi ayambala enkunamyo.
Yagambye nti tayinza kukkiriza muntu kumwesittaza ku nnyumba ze ng’ayambala enkunamyo n’empale ng’omusajja.
Nabunnya yagambye nti yasoose kulabula mupangisa we Joyce Mirembe 45, n’amuwa amagezi agobe omuwala kyokka n’agaana.
Nabunnya yawaliriziddwa okukwata ejjambiya n’ennyondo n’awangulamu olugi.
Yafunye omuggo n’amuba omukozi Julie Namatovu 20, gw’agamba okwambala obubi nga kino kye kyabawalirizza okudduukira ku poliisi.
Baabadde mu Agip Cell mu Lukaya Town Council e Kalungu nga poliisi yasituukiddemu okukwata Nabunnya kyokka bwe yalabye abaserikale abazze nga bambadde empale n’abagaana okumukwatako ng’agamba nti tayinza kukkiriza mukazi ayambadde mpale kumusemberera wadde okumukwatako.
Akulira poliisi y’e Lukaya Lillian Birabwa y’omu ku baserikale abaagenze okukwata Nabunnya nga baasanze akaseera kazibu okugenda nabo kuba baabadde mu yunifoomu z’empale.
Yagambye nti banoonyereza ku nsonga zino okuzuula ekituufu ekyabaddewo.
tso_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn